- Jeg synes, det er deprimerende, at der er et marked for voldelige spil som eksempelvis ’Hitman’. Og jeg synes, det er skræmmende, at der er forældre, der lader deres børn spille disse spil.



Sådan skriver læge og forfatter Vibeke Manniche i et debatindlæg i BT om det nye danske computer-spil 'Hitman 5'. Læs nedenfor hele hendes indlæg og deltag i debatten under artiklen.

- Dokumentationen er meget klar. Det, vi kan se fra store amerikanske studier, er, at voldelige computerspil øger aggressiviteten og stresshormonerne hos børn og unge. Det gør dem mere aggressive, det giver dem uro og søvnbesvær, angstsymptomer osv.- Så kan man sige ’Jamen der er da nogle, der ikke tager skade’. Og ja, der er også nogle, der ikke bliver tykke af chokolade, men det ændrer ikke på, at chokolade feder. Det er heller ikke alle, der får lungekræft af rygning, men derfor er rygning skadeligt alligevel.- Skal man svare enkelt på spørgsmålet: ’Gør de her spil børn og unge mere voldelige?’ så er det klare svar: ’Ja’.- Der er intet positivt at sige om voldelige computerspil – udover at udviklerne og producenterne griner hele vejen ned til banken.- Jeg er en af dem, som ikke generes af forbud, hvis de har et medmenneskeligt hensyn, og for min skyld måtte man meget gerne forbyde voldelige computerspil. Ikke bare for børn, men for alle. Det giver ingen mening at have spil, der understøtter, fremelsker og ligefrem giver point for at være voldelig.- Ofte sidder de unge mutters alene og spiller de her spil i timevis. Det vil sige, at forældrene ikke gør sig begreb om, hvad spillene gør ved deres børn. Det handler om at være en ansvarlig forælder, og det kan man jo opfordre alle til at være. Men der er bare rigtig mange dovne, travle og decideret dumme forældre, hvor en opfordring simpelthen ikke er nok.- Derfor er et generelt forbud den rigtige vej.